
SCADA rendszerek kiberbiztonsági kihívásai

A 21. században a technológia fejlődésével a kibertámadások száma is egyre növekvő tendenciát mutat, a célpontok között megjelennek többek között a SCADA rendszerek is, amelyeket főként ipari létesítményekben, létfontosságú rendszerelemekben használnak. Ezzel kapcsolatosan kijelenthető, hogy a rendszereket érintő kockázatok, sebezhetőségek száma is emelkedik, amely hatékonyabb védelmet követel meg a vállalatoktól.
A dolgozatban ehhez kapcsolódóan megjelennek a SCADA rendszer alapfogalmai, valamint a létesítéshez, illetve működtetéshez szükséges előírások, jó gyakorlatok is. Emellett olvashatók a különböző kiberbiztonsági kihívások mind általános, mind pedig SCADA rendszerre fókuszálva – támadási metódus, támadás éve, valamint az érintett szektor besorolása alapján. Továbbá megjelennek a különböző kockázatelemzési módszerek, melyek a veszélyek bekövetkezési valószínűségének és annak súlyosságának a csökkentésére hivatottak. Végül pedig a nyílt forrású információgyűjtésre, ehhez kapcsolódóan pedig egy szimulációra helyeződik a hangsúly.
A korábban leírtakkal kapcsolatosan a vizsgálat tárgya a SCADA rendszerek felépítésére irányul a kiberbiztonsági fenyegetések azonosítása, rendszerezése mellett. Ezen felül a szabályozások összehasonlítása is kiemelt jelentőséggel bír. Hangsúlyozandó továbbá az OSINT-eszközök szerepe a különböző nyitott portok fellelésével összefüggésben, amely a szimulált támadást alapozza meg. Ez további kockázatok azonosítását teszi lehetővé, amelyek a kockázatelemzés folyamán bővebben kifejtésre kerül.
A kutatás arra ad választ, hogy mely támadások a legjellemzőbbek, azon belül is mely szektorok a leginkább érintettek az azonosított támadások során. Mindemellett azt is megvitatja, hogy nyílt forrásból elérhető-e létfontosságú rendszerelem nyitott portja, amely lehetőséget biztosít egy esetleges támadás végrehajtására amellett, hogy valóban a kommunikációs protokoll-e a legsebezhetőbb pontja a SCADA rendszereknek.



